Abikwa Esanda Amacala Okungeniswa Kwabantwana Okungekho Emthethweni eBotswana
Amapholisa eBotswana athi alwisana lokungeniswa kwabantwana abeZimbabwe okungekho emthethweni,abahamba beingela bazali lamaphepha aqondileyo
GABORONE — Amapholisa akweleBotswana athi ahlutshwa ngamacala okungeniswa elizweni kwabantwana abancane bevela eZimbabwe bedlula besiya eSouth Africa bengalabazali babo. Kulokukhathazeka ukuthi abantwana laba balakho ukubhekana lengozi ezinengi ngesikhathi behanjiswa ngomalayitsha. Umnunzana Lesole Mosimane, usibalukhulu wamapholisa okhangele inkamba yeSerule endleleni eduze lomngcele wePlumtree, uthi balwisana lokungeniswa kwabantwana abancane abavela eZimbabwe okungekho emthethweni. Ethi inengi labantwana laba ngelilubhekise kweleSouth Africa kodwa lihamba lingela bazali kumbe amaphepha aqondileyo okudlula emngceleni. Esikhathini esisanda kwedlula kutholwe abantwana abalitshumi lantathu behamba lamadoda amabili aweZimbabwe belubhekise eGoli. Umpholisa Mosimane uthi lokhu kufaka impilo zabantwana laba engozini okugoqela ukudlwengulwa kwalabo abangamantombazana. Imbono kaMosimane igcizelelwe ngabanye abeZimbabwe abahlala kweleBotswana abathi bayakhathazeka ngokuphathwa kwabantwana laba. Umnumzana Dumi Ngonyama uthi inengi elisebenza eGoli eliyabe litshiye abantwana ekhaya yilo elivame ukusebenzisa omalayitsha ukuthi babaphathele abantwana. Umnumzana Reason Ncube yena uthi isenzo lesi sokufaka ingane ezandleni zabomalayitsha aziqondanga ngoba uma omalayitsha bebotshwa kutshiya abantwana bebhekane lokugcinwa ngitsho lendaweni yalabo abangena elizweni okungekho emthethweni abanye babo abayizephulamithetho. Umnumzana Nkazimulo Nare kazange agudle iguma kodwa uyigconile indaba yokufaka impilo zabantwana endleleni elengozi ezinengi. UNare uthi indlela yokuthumela abantwana eGoli ngalendlela kulakho ukubafaka engozini yeqiniso yokuthi bantshontshe bazithole sebesentshenziswa endaweni emisebenzini engalunganga efana lokuphila ngokuthengisa imizimba yabo, ukutshontsha kumbe ukuthengisa izidakamizwa becine bengafikanga ebazalini babo. Umpholisa uMosimane yena uthi sebeqinise imizamo ngokugudula ezimoteni kanye lamabhasi avela eZimbabwe. Uthi kodwa esikhathini esinengi, abantwana abeqiswa umgcele okungekho emthethweni bayehla emoteni uma sebebanga lapho okulamapholisa khona bequme ngenyawo bayexhumana lebhasi phambili. UMosimane uthi inengi labantwana ngabaphakathi kweminyaka elitshumi kusiya kwelitshumi lasithupha, njalo abatshayeli bavame ukuthi abazali babo basebenza eGoli.